Diari Oficial de la Generalitat Valenciana


Sumari del DOGV 2270, del 19-05-1994 (1994/831465)

ORDRE de 10 de maig de 1994, de la Conselleria de Treball i Afers Socials per la qual convoca subvencions per a les organitzacions sindicals, a càrrec de l'exercici 1994.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/10/(1)/dof/vci/html**

### Dades del document

Número de DOGV
:   2270

Data del DOGV
:   19-05-1994

Secció del DOGV
:   DISPOSICIONS GENERALS

Número del document
:   1994/831465


Data del document
:   10-05-1994

Organisme emissor
:   Conselleria de Treball i Afers Socials

Tipus de document
:   Ordre

ORDRE de 10 de maig de 1994, de la Conselleria de Treball i Afers Socials per la qual convoca subvencions per a les organitzacions sindicals, a càrrec de l'exercici 1994. [94/3193]  
Atès que els sindicats o organitzacions sindicals de treballadors i funcionaris com a institucions de rellevància constitucional tenen encomanada la consecució de la defensa i promoció dels interessos socials i econòmics dels treballadors, la Conselleria de Treball i Afers Socials convoca anualment a càrrec dels pressupostos de la Generalitat Valenciana, una ajuda o subvenció a les susdites organitzacions sindicals, a fi d'atendre la realització de les finalitats pròpies, i que es distribueix seguint criteris d'objectivitat, representativitat i publicitat, sobre la base dels resultats assolits en l'àmbit territorial de la nostra comunitat autònoma, tant en les eleccions a representants dels treballadors en les empreses, esdevingudes en el període institucional, com en les eleccions fetes per determinar els òrgans de representació del personal al servei de les administracions públiques.  
Tenint en compte que enguany comença un procés de renovació dels mandats electorals dels representants dels treballadors a les empreses, i, per als òrgans de representació del personal al servei de les administracions públiques, i, que aquest procés requereix una especial col·laboració entre l'administració autonòmica i les organitzacions sindicals, a fi de fomentar la representació col·lectiva dels treballadors, la Llei de Pressupostos de la Generalitat Valenciana per a 1994 ha establert una subvenció de tres-cents milions de pessetes, a càrrec de la línia 401/000/94.  
En atenció d'aquests motius, i d'acord amb l'article 35 de la Llei 5/83, de 30 de desembre, del Govern Valencià (DOGV de 30 de desembre de 1983), i amb l'article 2 del Decret 40/1994, de 21 de febrer, del Consell de la Generalitat Valenciana (DOGV 08.03.94),  
ORDENE:  
Article primer  
Es convoquen subvencions per a l'exercici de 1994, per distribuir entre els sindicats o organitzacions sindicals que ho sol·liciten en temps i forma, en proporció a llur representativitat segons els resultats en l'àmbit territorial de la Comunitat Valenciana, en les eleccions a representants dels treballadors en les empreses, realitzades entre el 15 de setembre i el 15 de desembre de 1990, declarades computables per les respectives comissions territorials d'eleccions sindicals i en les eleccions per a determinar els òrgans de representació del personal al servei de les administracions públiques, efectuades entre el 1 d'octubre i el 15 de desembre de 1990.   
Aquestes subvencions es finançaran a càrrec de la línia de subvenció 401/000/94 de l'aplicació pressupostària 14.78.6249.472.82.187.61.K d'aquesta conselleria per un import global màxim de tres-cents milions (654.713.763) de pessetes.  
Article segon  
Els sindicats o organitzacions sindicals que hagen obtingut algun delegat de personal, membres de comitè d'empresa o de juntes de personal, en les eleccions i àmbit a que fa referència l'article anterior, podran sol·licitar, davant el conseller de Treball i Afers Socials l'atorgament de subvenció mitjançant escrit al qual s'adjuntarà la documentació següent:  
1) Document fefaent que acredite la representació de la persona que actue en nom del sindicat o organització sindical sol·licitant.  
En el supòsit que l'entitat sindical sol·licitant siga una federació o confederació i demane la subvenció en nom de les organitzacions sindicals integrades o afiliades en aquesta, hi haurà d'adjuntar la documentació acreditativa on conste l'autorització, de manera fefaent, d'aquestes organitzacions perquè la confederació puga sol·licitar i percebre, en nom seu, la subvenció interessada.  
Quan es tracte d'una coalició electoral i l'atribució dels resultats electorals hi conste verificada, el sindicat o organització sindical que sol·licite la subvenció, per ella mateixa i en nom i representació del coalitzat, hi haurà d'adjuntar, de manera fefaent, l'autorització expressa d'aquest perquè sol·licite i perceba, si escau, la subvenció en el seu nom.   
2) Certificació lliurada per la Direcció General de Treball d'aquesta conselleria, referent a les eleccions a representants dels treballadors en les empreses i de les eleccions als òorgans de representació del personal al servei de l'administració autonòmica, acreditativa del nombre de representants obtinguts per la central sindical peticionaria en l'àmbit geogràfic de la Comunitat Valenciana.  
3) Respecte dels resultats obtinguts en les eleccions a òrgans de representació del personal al servei d'altres administracions públiques en l'àmbit territorial d'aquesta comunitat autònoma, l'organització sindical peticionària de la subvenció haurà d'acreditar el total de representants atribuïts a la mateixa.  
4) Documentació acreditativa de trobar-se, l'organització sindical sol·licitant, al corrent de les obligacions tributaries i davant la Seguretat Social, de conformitat amb l'article 47.7 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 (DOGV de 17.07.91)  
5) Fotocòpia de la targeta de persones jurídiques amb el número d'identificació fiscal.   
Article tercer  
Les sol·licituds de subvenció a què fa referència aquesta ordre hauran de presentar-se dins el termini de 20 dies hàbils següents a la publicació al Diari Oficial de la Generalitat Valenciana.  
Article quart  
El Conseller de Treball i Afers Socials resoldrà sobre les sol·licituds presentades després dels actes d'instrucció corresponents i d'acord amb els criteris establerts a l'article primer.  
El termini màxim per tramitar i resoldre les sol·licituds serà de quatre mesos comptadors des de la data de finalització del termini de presentació de sol·licituds que es fixa en aquesta ordre. Si no se'n produeix resolució expressa en aquest termini, caldrà entendre desestimada la sol·licitud formulada.  
La Conselleria de Treball i Afers Socials, ordenarà la pràctica dels tràmits necessaris per a l'oportuna transferència de les subvencions a cadascuna de les organitzacions sindicals que hagen fet la petició en el termini i acreditat els requisits i condicions exigits en aquesta disposició.  
Article cinquè  
Una vegada dictada la resolució de concessió, es lliurarà l'import total de la subvenció reconeguda a cada organització sindical, amb la certificació prèvia dels seus òrgans de govern relativa a la destinació dels fons públics als fins propis d'aquesta organització sindical.  
DISPOSICIÓ FINAL  
Autoritze el director general de Treball d'aquesta conselleria a desplegar les normes i procediments de tramitació de les subvencions que disposa aquesta ordre.  
València, 10 de maig de 1994  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI